
	Navn på studieprogram
	Bokmål: Master i psykisk helsearbeid
Nynorsk: Master i psykisk helsearbeid
Engelsk: Master’s degree program in Mental Health Care

	Oppnådd grad

	Mastergrad i psykisk helsearbeid

	Målgruppe
	Yrkesutøvere med bachelorgrad i helse- og omsorgsfag som ønsker avansert kunnskap og kompetanse i psykisk helsearbeid. Studiet er tverrfaglig.

	Opptakskrav, forkunnskapskrav, anbefalte forkunnskaper
	Opptak til masterutdanninger ved UiT er regulert av forskrift om opptak til UiT §§ 12.-16. 
For å kvalifisere til master i psykisk helsearbeid kreves følgende:
· Bachelorgrad eller annen 3-årig høgskole- eller universitetsutdanning i helse- eller sosialfag, for eksempel sykepleie, ergoterapi, fysioterapi, vernepleie, sosialt arbeid, barnevern, paramedisin eller tannpleie
· Minimum ett års relevant yrkeserfaring fra arbeid i helse- eller sosialtjeneste. Yrkeserfaring dokumenteres med attest fra arbeidsgiver. Attesten skal inneholde stillingstittel, stillingsprosent, samt start- og ev. sluttdato

Kvalifiserte søkere rangeres i henhold til bestemmelser i forskrift om opptak til Universitetet i Tromsø – Norges arktiske universitet § 15 og 16.
Opptakskravene gjelder også for opptak til eventuelle enkeltemner tilknyttet programmet.

	Politiattest
	Politiattest legges fram senest ved studiestart. Attesten skal ikke være eldre enn tre måneder, jf. Kapittel 6 i forskrift om opptak til høgare utdanning.

	Skikkethetsvurdering
	Det gjøres skikkethetsvurdering etter lov om universiteter og høgskoler § 4-10 og forskrift om skikkethetsvurdering i høyere utdanning.

	Læringsutbytte-beskrivelse
	Etter bestått studieprogram har kandidaten følgende læringsutbytte:
Kunnskaper:
Kandidaten
· har inngående kunnskap om hvordan psykisk helse påvirker livskvalitet for person, pårørende, nettverk og samfunn
· har avansert kunnskap om psykisk helse og psykiske lidelser og kan forstå dette fra ulike perspektiv
· har avansert kunnskap om forebygging, behandling og rehabilitering med fokus på personens og nettverkets ressurser og behov for helsetjenester
· besitter avansert kunnskap om tverretatlig og tverrsektorielt samarbeid og ansvarsområder i helsetjenesten 
· har inngående innsikt i relevante nasjonalfaglige retningslinjer, menneskerettigheter og lovgivning om brukere, pasienter og pårørendes rettigheter
· har inngående innsikt i samvalg og brukerinvolvering på individ-, tjeneste- og systemnivå
· har inngående kunnskap om vitenskapsteori, forskningsetikk, forskningsmetoder og fagutvikling, inkludert kritisk vurdering av kunnskapskilder 
· kan anvende kunnskap på nye områder og bidra med nytenkning i fagfeltet

Ferdigheter:
Kandidaten
· kan ta i bruk teori og forskningsbasert kunnskap for å forstå og utforme relevante tiltak i psykisk helsearbeid
· kan samarbeide med andre fagpersoner, pasienter/brukere og pårørende i planlegging og gjennomføring av tiltak
· kan benytte forskningsmetoder for evaluering av tiltak
· kan systematisere, analysere, kritisk resonnere og formidle erfarings- og forskningsbasert kunnskap på en vitenskapelig anerkjent måte til fagfeltet
· kan anvende relevante tilnærminger og metoder, herunder relevant helseteknologi, til opplæring og støtte for pasient/bruker og pårørende

Generell kompetanse:
Kandidaten
· kan med bakgrunn i avansert kunnskap og praksiserfaringer, vitenskapelig, juridisk og etisk forankring, utvikle faglig skjønn og personlig kompetanse og anvende dette i møte og relasjon med personer som har psykiske lidelser, deres pårørende og nettverk
· kan inngående analysere relevante faglige og etiske problemstillinger, samt kommunisere disse til fagområdet og allmenheten
· kan formidle omfattende selvstendig arbeid, som viser spesialisert innsikt i et avgrenset område i psykisk helsearbeid, samt beherske fagområdets uttrykksformer
· kan anvende kunnskaper og ferdigheter og bidra til nytenkning og forbedringsarbeid i utøvelse og utvikling av psykisk helsearbeid.
· har avansert kunnskap og forståelse for å fremme integrering av psykisk helse som en likeverdig del av folkehelsearbeidet


	Faglig innhold og beskrivelse av studiet
	Psykisk helsearbeid er et fag- og praksisområde som skal fremme god psykisk helse og livskvalitet gjennom forebygging, behandling og rehabilitering. Dette er aktuelt for mennesker i alle aldersgrupper med psykiske problemer og lidelser, sammensatte og somatiske lidelser, følgetilstander, samt rus- og avhengighetslidelser.
Målet med masterstudiet er å utdanne reflekterte og omsorgsfulle helsearbeidere, med forskningsbasert avansert klinisk og akademisk kompetanse, samt en høy yrkesetisk standard. Kandidatene vil være i stand til å bidra i utviklingen av innovative helsetjenester med god kvalitet, i tråd med helsepolitiske føringer og nasjonale og globale standarder.
Psykisk helsearbeid blir stadig mer komplekst, med nye oppgaver og ansvarsområder som krever faglig ansvarlighet, nytenkning og kompetanse. Dette innebærer tverrfaglig samhandling og koordinering på tvers av fag- og tjenestenivåer for å sikre sammenhengende og koordinerte tjenestetilbud både innad i og mellom ulike nivåer i helsetjenesten. Videre er relasjonskompetanse og forståelse for nettverkets betydning i psykisk helsearbeid essensielt.
Studiet legger vekt på kunnskap om hvordan psykisk helse og lidelser kan forstås ut fra forskning, teorier og ulike erfaringsperspektiver, og hvordan dette kommer til uttrykk hos den enkelte og i flerkulturelle kontekster. Det legges vekt på kompetanse innen brukermedvirkning, samvalg og tilrettelegging for samarbeid mellom pasient, pårørende og helsepersonell. I tillegg tematiseres bruk av helseteknologi for å optimalisere tjenestene.
Studiet er organisert som et samlingsbasert deltidsstudium over tre år (seks semestre). Fellesemnene gjennomføres med andre masterprogram ved Institutt for Helse- og omsorgsfag (IHO).

	Tabell: oppbygging av studieprogram

Tabell: Forkunnskapskrav

	Undervisnings-, lærings- og vurderingsformer
	Arbeidsformene i studiet er varierte og består av forelesninger, gruppearbeid, seminarer, veiledning individuelt og i gruppe, prosjektarbeid, litteraturstudier, ferdighetstrening og praksisstudier. Det legges særlig vekt på studentaktive læringsformer og sammenhengen mellom praktisk utøvelse og teoretiske perspektiver. Studiet kombinerer nettbaserte og fysiske undervisningsformer.
Undervisningen bygger på relevant teori, forskning og erfaringskunnskap innen fagområdet, tilpasset nivå, omfang og egenart for studieprogrammet. Studiet skal gi kunnskap om vitenskapelig teori og erfaring med bruk av vitenskapelig metode, og være egnet til å utvikle forståelse, refleksjon og modning. Undervisning om akademisk skriving blir vektlagt som en viktig inngang til å forstå sammenhenger mellom teori og praksis, i utvikling av kritisk tenkning og til å øke studentens kompetanse i både allmennrettet og vitenskapelig formidling.
For å nå læringsmålene stiller det store krav til at studentene er aktive og tar medansvar for egen og medstudenters faglige utvikling. Det forventes at studentene forbereder seg til samlingene, blant annet gjennom innhenting av aktuelt kunnskapsstoff fra teori og praksis. Det forventes også at studentene bidrar aktivt til et godt læringsmiljø. Se hvilke krav som gjelder i emnebeskrivelser i emnekatalogen på https://uit.no/utdanning/emner 
Emner kan inneholde arbeidskrav som studentene må bestå før de kan gå opp til eksamen. Arbeidskravene sikrer en formativ underveisvurdering av studentene og arbeidskravenes form veksler mellom tilstedeværelseskrav, skriftlige hjemmeoppgaver, seminarpresentasjoner og digitale oppgaver.
De ulike eksamensformene som kan benyttes er skriftlig hjemmeeksamen, mappeeksamen, skoleeksamen, praksisvurdering, muntlig gruppeeksamen og individuell muntlig eksamen. Eksamen og vurdering er regulert i henhold til forskrift om studier og eksamener ved Universitetet i Tromsø – Norges arktiske universitet.

	Relevans
	Fullført masterutdanning kvalifiserer for og gir spesialisert kompetanse innen forebygging, behandling og rehabilitering i psykisk helsearbeid. Studiet gir kompetanse og kvalifiserer til å initiere, gjennomføre og evaluere faglige utviklingsprosjekter og for deltakelse i forskningsprosjekter. Studiet kvalifiserer for avansert klinisk yrkesutøvelse, faglig ledelse og fagutviklingsstillinger i helsevesenet, undervisningsstillinger ved høgskoler og universitet og for opptak til ph.d.-studier.

	Arbeidsomfang
	Studiet er et samlingsbasert deltidsstudium som strekker seg over tre år. Arbeidsomfanget som må legges til grunn for å nå læringsmålene for ett studieår er 1000 – 1200 timer. For å nå læringsutbyttebeskrivelsene må studentene forvente å arbeide cirka 25 timer i uken med studiene, inkl. forelesninger, seminarer, selvstudium og praksisstudier.

	For masteroppgaver/ selvstendig arbeid i mastergradsprogram
	Masteroppgaven kan gjennomføres som et teoretisk eller empirisk arbeid. Omfanget er 40 studiepoeng, og oppgaven kan skrives som monografi eller i artikkelform.
Studentene får veiledning individuelt og i gruppe. Oppgaven bedømmes av en intern og en ekstern sensor. Det er utarbeidet utfyllende retningslinjer for eksamen i masteroppgaveemnet. 

	Undervisnings- og eksamensspråk

	Det blir i hovedsak undervist på norsk. Samisk språk kan benyttes der alle forstår samisk. Andre skandinaviske språk og engelsk kan benyttes som undervisningsspråk. Språket i undervisningsmateriell og aktuell faglitteratur er på norsk, andre skandinaviske språk eller engelsk. Eksamensspråket er norsk. Se for øvrig forskrift om studier og eksamener ved Universitetet i Tromsø – Norges arktiske universitet §20.

	Internasjonalisering
	Studentene vil få kjennskap til pågående internasjonale forskningsprosjekt som foregår ved instituttets forskningsgrupper gjennom undervisning og studieoppgaver, inkludert masteroppgaven. Enkelte temaer eller emner undervises på engelsk. Pensum reflekterer internasjonal forskningsfront og undervisning kan gis av internasjonale forskere. Avtaler om internasjonalisering vil også kunne omhandle lærerutveksling, forskningssamarbeid og gjesteforelesninger.

	Studentutveksling
	Oppdatert oversikt over avtaler om studentutveksling knyttet til masterprogrammet finnes på nettsiden https://uit.no/utdanning/studentutveksling 

	Praksis
	Praksis gjennomføres i kommunal helse- og omsorgstjeneste, i spesialisthelsetjenesten, eller andre steder etter gjeldende avtaler ved IHO/UiT. Praksisstudiene har en varighet på 6 uker.
Målet med praksisstudiene er at kandidatene skal få relevant erfaring med praksisnært arbeid med aktuelle målgrupper og problemstillinger innen psykisk helse-, rus- og avhengighetsarbeid. Praksis skal bidra til å utvikle studentenes praktiske, analytiske og kritiske kompetanse, samt gi fordypning i kunnskap og forståelse av fagutøvelsen knyttet til psykisk helsearbeid. Videreutvikling av faglig skjønn er et sentralt element i studentenes observasjon, forståelse og tilnærming i yrkesutøvelsen.
Praksisemnet har arbeidskrav knyttet til læringsutbyttebeskrivelsene i emnet. Studentene veiledes av praksisveiledere ved praksisstedet, i samarbeid med faglærere fra UiT. 
Avtaler om praksis er regulert i Det helsevitenskapelige fakultets overordnede avtaler med spesialist- og kommunehelsetjenester og eventuelle andre praksissteder.

	Administrativt ansvarlig og faglig ansvarlig
	Institutt for helse- og omsorgsfag ved Det helsevitenskapelige fakultet er administrativt ansvarlig for studieprogrammet. Det faglige ansvaret er lagt til instituttleder, som har delegert ansvaret til studieprogramleder og fagansvarlig.

	Kvalitetssikring
	Institutt for helse- og omsorgsfag gjennomfører jevnlig evalueringer av studietilbud og emner.
Utdanningen kvalitetssikres kontinuerlig i henhold til enhver tids gjeldende kvalitetssystem for utdanningsvirksomhet ved UiT. 

	Andre bestemmelser

M-PHELSARB Psykisk helsearbeid - master 2025

Emnekode [Emnenavn Emnetype [Stp|___Semester
1h[2v[3n[av]sh

Hs0-3001 _|Vitenskapsteori, forskningsetikk og metode Felles 20 [ x| x]x

H50-3201 _|Perspektiver pa psykisk helse, rusmiddelbruk og avhengighet_|Obligatorisk [15 | x

H50-3202_|Relasjon, kommunikasjon og samhandling Obligatorisk[15 | | x

Hs0-3291 _|Vrkesutovelse i psykisk helsearbeid Obligatorisk 10 x

H50-3002_|Forskningsprosess Felles 10 x

H50-3003_|Fagutvikling, kvalitet og pasientsikkerhet Felles 10 x

H50-3914 |Mastergradsoppgave i psykisk helsearbei Obligatorisk |40 x

Forkunnskapskrav M-PHELSARB 2025

Emnekode [Emnenavn Emnetype  [sP [For & avegge eksamen i emnet:

Hs0-3001 nskapsteori, forskningsetikk og metode Felles 20

HS0-3401 _|Perspektiver pa psykisk helse, rusmiddelbruk og avhengighet_|Obligatorisk [15

H50-3202_|Relasjon, kommunikasjon og samhandling Obligatorisk 15

Hs0-3291 _|Vrkesutovelse i psykisk helsearbeid Obligatorisk 10

H50-3002_|Forskningsprosess Felles 10

H50-3003_|Fagutvikling, kvalitet og pasientsikkerhet Felles 10

HS0-3914 |Mastergradsoppgavei psykisk helsearb Obligatorisk 40 [H50-3001, HSO-3002, HSO-3003, HSO-3401, HS0-3402, HSO-3491

